b'\n_START_ARTICLE_\nHart\xc4\x83 topografic\xc4\x83\n_START_PARAGRAPH_\nHarta topografic\xc4\x83 este reprezentarea grafic\xc4\x83 conven\xc8\x9bional\xc4\x83 a unei suprafe\xc8\x9be terestre, care \xc8\x9bine seama de forma curb\xc4\x83 a P\xc4\x83m\xc3\xa2ntului, pe baza folosirii unei proiec\xc8\x9bii cartografice. Din punct de vedere al con\xc8\x9binutului, h\xc4\x83r\xc8\x9bile topografice redau \xc3\xaen mod generalizat detaliile planimetrice \xc8\x99i amenajamentele umane, precum \xc8\x99i detaliile nivelitice ale suprafe\xc8\x9bei topografice, \xc3\xaentr-un mod standardizat, prin diferite semne conven\xc8\x9bionale.\n_START_SECTION_\nDescriere\n_START_PARAGRAPH_\n\xc3\x8en func\xc8\x9bie de scara de reprezentare \xc8\x99i de modul de \xc3\xaentocmire, desenele topografice poart\xc4\x83 denumirea de planuri sau de h\xc4\x83r\xc8\x9bi._NEWLINE_H\xc4\x83rta topografic\xc4\x83 se \xc3\xaentocme\xc8\x99te la sc\xc4\x83ri mai mici de 1:20 000. Se men\xc8\x9bioneaz\xc4\x83 c\xc4\x83 num\xc4\x83rul sc\xc4\x83rilor folosite pentru reprezentarea unei por\xc8\x9biuni din suprafa\xc8\x9ba terestr\xc4\x83 poate fi nelimitat, dar dintre acestea se utilizeaz\xc4\x83 numai sc\xc4\x83rile de baz\xc4\x83: 1:25.000; 1:50.000; 1:100.000; 1:200.000: 1:500.000 \xc8\x99i 1:1.000.000 la care se ad\xc4\x83ug\xc4\x83 \xc8\x99i planurile directoare militare, la scara 1: 20.000._NEWLINE_Planul topografic este reprezentarea grafic\xc4\x83 conven\xc8\x9bional\xc4\x83 a unei suprafe\xc8\x9be de teren mai restr\xc3\xa2nse, care se \xc3\xaentocme\xc8\x99te la sc\xc4\x83ri mai mari sau egale cu 1:10.000, unde proiectarea punctelor de pe suprafa\xc8\x9ba terestr\xc4\x83 se face ortogonal, iar efectul de curbur\xc4\x83 al P\xc4\x83m\xc3\xa2ntului se neglijeaz\xc4\x83. Pe planurile topografice \xc3\xaentocmite la sc\xc4\x83rile: 1:500; 1:1.000; 1:2.000; 1:5.000 \xc8\x99i 1:10.000 se reprezint\xc4\x83 \xc3\xaen mod fidel forma geometric\xc4\x83 \xc8\x99i dimensiunile elementelor de planimetrie, precum \xc8\x99i relieful terenului .\n_START_SECTION_\nConven\xc8\x9bii grafice\n_START_PARAGRAPH_\nH\xc4\x83r\xc8\x9bile topografice reprezint\xc4\x83 relieful prin caracteristica sa de baz\xc4\x83: altitudinea fa\xc8\x9b\xc4\x83 de nivelul 0 al m\xc4\x83rii cel mai apropiate. Pe baza unui model matematic ce intersecteaz\xc4\x83 suprafa\xc8\x9ba terestr\xc4\x83 cu o serie de plane echidistante se traseaz\xc4\x83 izoliniile (curbe de nivel) care unesc punctele cu aceea\xc8\x99i altitudine._NEWLINE_Alte elemente se reprezint\xc4\x83 la scar\xc4\x83, sau cu ajutorul semnelor conven\xc8\x9bionale c\xc4\x83rora li se atribuie \xc3\xaen\xc8\x9beles pe baza unei legende.\n_START_SECTION_\nInterpretare\n_START_PARAGRAPH_\nInterpretarea geomorfologic\xc4\x83 a reliefului de pe h\xc4\x83r\xc8\x9bile topografice trebuie s\xc4\x83 respecte o serie de etape \xc8\x99i componente care s\xc4\x83 permit\xc4\x83 o interpretare corect\xc4\x83. \xc3\x8en acest scop este construit\xc4\x83 o schem\xc4\x83 logic\xc4\x83 a interpret\xc4\x83rii geomorfologice a reliefului h\xc4\x83r\xc8\x9bilor topografice .'